P. Hrušovský, podpredseda NR SR: (2001-09-07):
Otváram rozpravu o tomto bode programu. Ako prvý sa do rozpravy hlási pán poslanec Bajan, druhý pán poslanec Mikloško. Končím možnosť ďalších prihlášok do rozpravy. Pán poslanec Bajan. V. Bajan, poslanec: Ďakujem pekne. Vážený pán podpredseda, kolegyne, kolegovia, vzhľadom aj na počet, aj čas sa pokúsim len glosovať niektoré veci, ktoré tu zazneli v súvislosti s návrhom pána kolegu Kalmana. Je to trošku zložitá situácia pre mňa, dosť schizofrénna, pretože viacerí vedia, že som tancoval, resp. pôsobil vo folklóre, preto sa mi veľmi ťažko bude vyjadrovať k tomuto zákonu. A je to jeden z dôvodov, prečo tu budem navrhovať podľa § 73 ods. 3 písm. b) nepokračovať, totižto aj to, čo som povedal, asi prioritný aký budem mať vzťah k tomuto návrhu. Myslím si, že treba hľadať formu ako podporovať folkloristiku a folklór ako taký. Všetci vieme alebo tí, čo sa tým zaoberajú, vedia, čo sa deje v SĽUK-u, vedia, čo sa deje aj v ostatnom folklórnom svete na Slovensku takom malom, ale mám pocit, že toto nie je šťastná forma, nie je šťastná forma predovšetkým pre SĽUK. Na druhej strane nebudem hodnotiť tú techniku, ktorá je tu v zákone negatívne vymedzená podľa zložiek, počet pracovníkov a podobne. To sú veci, ktoré sa dajú v druhom čítaní odstrániť, to by nebol až taký problém. Chcem navrhnúť, aby tento návrh zákona sa dostal aj do výboru pre financie, rozpočet a menu. Myslím si, že keď sa zakladá nová inštitúcia, minimálne by sme mali vedieť, že to bude mať nejaký vzťah k rozpočtu, predpokladám nie vyššiemu ako ročne sa vynakladá na SĽUK v rámci kapitoly ministerstva kultúry, ale minimálne to treba pomenovať, lebo to bude nová inštitúcia. Prečo hovorím o tom takýmto spôsobom. Samozrejme, aktívne som pôsobil vo folklóre v čase, keď vrcholili umelecké súboje Kubánkovcov a Nosáľovcov. Bolo to na prospech folklórov na Slovensku. Nemyslím si totiž, že SĽUK zanikne alebo bude prosperovať podľa toho, či bude alebo nebude tento zákon. Chápem ho ako dosť vážnu starosť o budúcnosť jednak tohto telesa, jednak folklóru na Slovensku, preto ho vnímam z tejto polohy, nie z pohľadu inštitucionalizácie tohto umeleckého telesa. Pevne verím, že folklór bude naďalej na Slovensku žiť bez toho, či bude SĽUK alebo nebude SĽUK uzákonený. Faktom je, že je na nás, aby sme pomohli folklóru. Trúfam si povedať, že nielen zo štátneho rozpočtu plynú peniaze do folklóru. Osobne môžem naozaj potvrdiť, že sme aj v obciach a mestách vynakladali niekoľko miliónov ročne, alebo vynakladáme u nás v Petržalke, predovšetkým do detských súborov, máme ich niekoľko desiatok a tam ja vidím tú budúcnosť tohto folklóru, samozrejme, chvalabohu, už pod vedením bývalých tanečníkov či už SĽUK-u alebo Lúčnice, alebo iných súborov. Chvalabohu, je ich dosť, sú v problémoch finančných, ale ja verím, že aj táto mizéria pominie a jednoducho tieto súbory sa udržia, možno nie v tom rozsahu, možno nie v tej bývalej činnosti, ale predovšetkým jednoducho v zachovávaní tradícií. Nebojím sa o to, som presvedčený, že aj posledné festivaly ukázali, že jednoducho predovšetkým mladí ľudia majú radi folklór, sú to desaťtisíce návštevníkov, predovšetkým z generácií našej, a preto som rád, že už sa začína folklór brávať nie ako súčasť ideológie, ale naozaj ako súčasť národnej potreby. A tam by som bol rád, keby sme videli aj tú našu výzvu na podporu folkloristiky na Slovensku. Podotýkam však, obávam sa, že tento návrh zákona môže priniesť viac hriechu medzi folkloristov, ako sa predpokladá. Takže skúsme veľmi uvážlivo narábať s touto inštitucionalizáciou takého kvalitného spolku, ako je Slovenský ľudový umelecký kolektív. Ďakujem.